הוועדה המשותפת לעניין הצעת חוק נתוני אשראי, כנסת 15, פרוטוקול מספר 23, 2002-01-01 13:30

אברהם פורז: לאחר שאישרנו את הצעת חוק שירות נתוני אשראי, התשנ"ח-1997, בקריאה שניה ושלישית הסתבר לנו ששגגה יצאה תחת ידינו כששכחנו לעדכן את המועדים לכניסת החוק לתוקף.

אברהם פורז: חשבנו שהחוק יאושר בחודש יולי והנה עברה חצי שנה ואנחנו בינואר.

אברהם פורז: על כן, בהסכמת הנוכחים, אנחנו קודם כל פותחים את העניין, רק לצורך שינוי המועדים.

אברהם פורז: נראה מה המועדים שקבענו אז ונזיז אותם באופן יחסי קדימה.

אתי בנדלר: זה בדיוק מה שאני הצעתי, רק בלי תאריכים חלוטים.

אתי בנדלר: הנוסח הקיים אמר ש"תחילתו של חוק זה ביום 1 באוגוסט 2002".

אתי בנדלר: הקריאה השניה והקריאה השלישית היו אמורות להיות ב-25.7.2001, כשתוך מספר ימים החוק היה אמור להתפרסם.

אתי בנדלר: דהיינו, היה מתוכנן שתהיה שנה עד לכניסת החוק לתוקפו.

אתי בנדלר: לפיכך אני מציעה, במקום הנוסח של סעיף 59(א) כפי שהופיע, שייאמר: "תחילתו של חוק זה ב-1 בחודש שלאחר תום שנה מיום פרסומו".

אברהם פורז: האם זה מקובל עליכם?

אברהם פורז: טוב.

אתי בנדלר: אני מוכרחה להודות באשמה, שעשיתי את זה ללא היוועצות במשרד המשפטים.

טנה שפניץ: אבל ברוחנו.

אברהם פורז: חבר הכנסת פינס-פז, אנחנו דוחים מועדים.

אברהם פורז: יצאנו מתוך הנחה שהחוק יעבור ביולי ולפיכך קבענו מועדי תחילה מסויימים.

אברהם פורז: בינתיים נגררנו מיולי לדצמבר.

אברהם פורז: כדי שהחוק לא ייכנס לתוקפו כבר עתה, כאשר העניין לא ערוך, אנחנו דוחים את התחילה.

אתי בנדלר: סעיף 60 - חובת התקנת תקנות: "תקנות ראשונות הדרושות להפעלת החוק והטעונות אישור הוועדה" - בהתאם למוצע בנוסח שהונח לקריאה שניה ושלישית היו אמורות להיות מובאות לאישור הוועדה עד 31.1.2002, קרי, כמחצית השנה לאחר המועד המקורי שהחוק היה אמור להתקבל בו.

אתי בנדלר: בסעיף 60 החדש שאני מציעה היום נאמר: "תקנות ראשונות הדרושות להפעלת החוק והטעונות אישור הוועדה, יובאו לאישורה בתוך שישה חודשים מיום פרסומו של חוק זה.

אתי בנדלר: "

אברהם פורז: האם זה מקובל על אנשי משרד המשפטים?

טנה שפניץ: כן.

טנה שפניץ: זה שינוי טכני.

אברהם פורז: גברת שפניץ, האם את מאמינה שזה לא יחזור לפה?

טנה שפניץ: תלוי במי שמציג את זה בקריאה שניה ושלישית ...

אלן זיסבלט: אני מוכן להמר שזה יבוא לכאן עוד פעם.

אתי בנדלר: על כל פנים, גם אם זה לא יעבור, תחילתו תהיה לאחר תום שנה מיום פרסומו.

טנה שפניץ: גברת אתי בנדלר, האם דיברת עם היושב-ראש על ההסתייגויות של משרד המשפטים?

טנה שפניץ: ההסתייגויות שלנו הן:

טנה שפניץ: א) בעניין ה"נפרע"; ב) בעניין מידע משני מקורות שונים.

אתי בנדלר: זה לא רלוונטי לכאן.

אתי בנדלר: זה לא נושא לדיון מחדש.

אברהם פורז: על דעת המקום ועל דעת הקהל, בהסכמת כל הנוכחים אנחנו מאשרים את הצעת חוק שירות נתוני אשראי, התשנ"ח-1997, עם המועדים המתוקנים.

אברהם פורז: חשבתי בהתחלה שאפשר יהיה לומר שזה נדחה מאליו, אבל ראינו שכתבנו תאריכים חלוטים והיועצת המשפטית של הוועדה, שמאוד מקפידה שכל דבר יהיה מעוגן בהחלטת ועדה ושלא תהיה חריגה מסמכות, אמרה שזה צריך להידון בוועדה.

טנה שפניץ: אנחנו שמחים לבוא לכאן.

אברהם פורז: לא אשאיר אתכם הרבה זמן להתגעגע.

אברהם פורז: כל פעם אני מסדר לכם פגישה נוספת, לטוב ולרע.

אברהם פורז: תודה רבה.